Jack Cork

Jack Frank Porteous Cork (sündinud 25. juunil 1989 Carshaltonis) on Inglismaa jalgpallur, kes mängib poolkaitsjana Inglismaa esiliigaklubis Burnley.

Cork liitus üheksa-aastaselt Chelsea noorteakadeemiaga ning mängis klubi noortevõistkondades, kuid klubi põhimeeskonnas tal debüüti teha ei õnnestunud. Aastatel 2006–2011 oli ta laenul kokku kuues Inglismaa klubis: Bournemouth, Scunthorpe United, Southampton, Watford, Coventry City ja Burnley. Premier League'is tegi ta debüüdi 9. veebruaril 2010 mängus Fulhami vastu. Esimese värava Inglismaa kõrgliigas lõi ta hooaja viimases mängus 9. mail 2010 Tottenham Hotspuri vastu. Burnley lõpetas hooaja 18. kohaga ja langes esiliigasse. Ka järgmise hooaja veetis ta Burnleys laenul.

7. juulil 2011 sõlmis ta lepingu esiliigaklubiga Southampton. Hooajal 2011–12 oli ta ainus Southamptoni mängija, kes tegi kaasa kõigis liiga 38 mängus. Southampton lõpetas hooaja teise kohaga ja pääses kõrgliigasse. Southamptoni meeskonnas mängis ta Premier League'is järgmised kaks ja pool hooaega. 2015. aasta jaanuaris sõlmis ta lepingu teise Premier League'i klubi, Swansea Cityga. Burnleys mängib ta alates hooajast 2017–18.

Cork kuulus 2012. aasta suveolümpiamängude jalgpalliturniiril Suurbritannia olümpiakoondisse. Debüüdi Inglismaa jalgpallikoondises tegi ta 10. novembril 2017 sõprusmängus Saksamaa vastu.

Viited

Välislingid 

 Profiil Burnley F.C. kodulehel

Inglismaa jalgpallurid
Burnley FC jalgpallurid
AFC Bournemouthi mängijad
Southampton FC mängijad
Watford FC jalgpallurid
Coventry City FC jalgpallurid
Swansea City AFC mängijad
Premier League'i mängijad
The Championshipi mängijad
League One'i mängijad
Sündinud 1989